钦定古今图书集成/明伦汇编/官常典/第538卷 > 山云
## 钦定古今图书集成/明伦汇编/官常典/第538卷 > 山云

按《明外史》本传：云：“徐人。父清，从太祖为燕山左卫百
户，从靖难师，擢都督佥事。云貌魁梧，多智略，袭金吾
左卫指挥使，数从出塞，先登却敌。时幼军二十五所
隶府军前卫，掌卫者不任事，更命云及李玉等五人
抚戢之。仁宗立，擢行在都督佥事。宣德元年，改北京
行都督府，出镇山海关，命与都御史王彰自山海抵”
居庸，巡视关隘，访军民利病以闻。帝征乐安，召守京
师。明年，柳、庆蛮、韦朝烈等纠猺獞掠临桂诸县，镇远
侯顾兴祖坐逮。公侯大臣举云，帝亦自知之。遂命佩
征蛮将军印，充总兵官往镇。云至，讨朝烈，破之。贼保
山巅，山峻险，挂木于藤，累石其上。官军至，辄断藤下
木石，无敢近者。云夜半束火牛羊角纵之。贼谓官军
至，亟断藤，比明，木石且尽，众噪而登，遂尽破之，南安、
广源诸蛮悉下。三年夏，忻城蛮谭团作乱，指挥张珮
不能御。云亲追之，至忻城，团就擒。四年讨平柳、浔诸
蛮。雒容蛮出掠，遣指挥王纶破之，间杀良民。云上纶
功，劾其罪。帝宥纶而心重云。五年遣指挥鲁义讨平
乐蛮。七年讨平桂平蛮谭公专等。明年遣指挥张珩
讨斩宜山蛮酋。又明年复遣彭英、鲁义讨平思恩蛮。
初，云以广西兵少，留贵州兵之来助者。至是又言“庆
远、郁林诸蛮，非大创不服，请济师。”乃发广东千五百
人益云。云分兵捕浔、柳、思恩馀寇，擒斩甚众。复遣指
挥田真攻大藤峡，破之。云在镇先后大战十馀，斩首
万二“千二百六十，降贼酋三百七十，还男女二千五
百八十，擒虎豹三百四十。”献于朝。筑堡九、城四，铺舍
五百馀区，陶砖凿石，增高益厚，猺獞屏迹，居民安堵。
论功，进都督同知，玺书褒劳。云坠马伤股，帝遣医驰
视。以病请代，优诏不许。云谋勇鸷发，而端洁不苟取。
公赏罚，严号令，与士卒同甘苦。临机应变，战无不捷。
《广西故事》，镇帅初至，土官率馈献，帅辄受之，既乃为
所持，卒以败。云始至，闻府隶郑牢刚直，召问曰：“馈可
受乎？”牢曰：“洁衣被体，一污不可湔。将军新洁衣也，宁
可污邪？”云曰：“彼疑且生患，奈何？”牢曰：“黩货，法当死。将
军不畏天子法，乃畏土夷乎？”云曰：“善。”尽却馈献，严驭
之。土官皆服调发，无敢后者。云所驻，咨里老抚善良，
原诖误，察诬枉，土人皆爱之。英宗即位，进右都督。上
言：“浔州与大藤峡诸山相错，猺寇出没，占耕旁近田。
而左右两江土官地少不足耕。其狼兵素勇，为贼所
畏。若量拨田州诸府土兵，分界耕守，断贼出没。不过
数年，贼必坐困。”报可。东南有急，辄用狼兵，自云始也。
正统三年卒。赠怀远伯，谥襄毅。广西人思云不置，立
祠，肖貌以祀。初，韩观镇广西，专杀庆远诸生来迓。观
曰：“此皆贼觇我也。”悉斩之。云平恕。参佐有罪辄上请。
不妄杀人，人亦不敢犯之。